Mamuții (de la genul Mammuthus) fac parte din ordinul [Proboscidea](https://ro.wikipedia.org/wiki/Proboscidea) al clasei [Mammalia](https://ro.wikipedia.org/wiki/Mammalia). Originea [mamuților](https://ro.wikipedia.org/wiki/Proboscidieni), care au dat naștere [elefanților](https://ro.wikipedia.org/wiki/Elefant) actuali, este în [Africa](https://ro.wikipedia.org/wiki/Africa), procesul având loc în urmă cu circa 60 de milioane de ani.

Primele specii de mamuți au apărut în [Asia](https://ro.wikipedia.org/wiki/Asia), după o migrare din [Africa](https://ro.wikipedia.org/wiki/Africa). S-au obișnuit la condițiile de trai destul de grele, fiind situați într-o perioadă [glaciară](https://ro.wikipedia.org/wiki/Glacia%C8%9Biune) acum 80 000 de ani. Pentru a putea supraviețui, mamuții migrau în [Europa](https://ro.wikipedia.org/wiki/Europa) pe timp de iarnă, unde condițiile erau ceva mai bune. Mamuții au ajuns chiar și în [America de Nord](https://ro.wikipedia.org/wiki/America_de_Nord) prin istmul [Bering](https://ro.wikipedia.org/wiki/Bering), format acum 3 milioane de ani, pe parcursul celorlalte ere glaciare. Istmul unea [America de Nord](https://ro.wikipedia.org/wiki/America_de_Nord) cu [Asia](https://ro.wikipedia.org/wiki/Asia).

Înrudit cu [deinotheriumul](https://ro.wikipedia.org/wiki/Deinotherium) și [mastodontul](https://ro.wikipedia.org/wiki/Mastodont), spre deosebire de elefanții actuali, mamutul avea o blană de păr lung și des, care se îngroșa pe abdomen și în zona membrelor, astfel că putea rezista climei reci. Era înzestrat cu o pereche de colți lungi și cu o curbură pronunțată, cu care putea căuta prin zăpadă crengi și lăstari. Capacitatea de adaptare la temperaturi scăzute se datora și [grăsimilor](https://ro.wikipedia.org/wiki/Gr%C4%83simi) acumulate, mai ales în zona gâtului, pe timp de vară, când mamuții se adunau în turme mari și străbăteau distanțe întinse în căutarea hranei.

Imaginea mamutului apare frecvent în [picturile rupestre](https://ro.wikipedia.org/wiki/Pictur%C4%83_rupestr%C4%83) deoarece acesta, prin enorma sa cantitate de [carne](https://ro.wikipedia.org/wiki/Carne) și [grăsime](https://ro.wikipedia.org/wiki/Gr%C4%83simi), constituia o importantă sursă de hrană pentru omul primitiv. Pentru vânătoare, oamenii peșterilor se adunau în grupuri mari și atrăgeau mamutul într-o capcană pregătită anterior și anume o groapă mascată de crengi.

Dispariția acestor exemplare din [Europa](https://ro.wikipedia.org/wiki/Europa), [Asia](https://ro.wikipedia.org/wiki/Asia) și [America de Nord](https://ro.wikipedia.org/wiki/America_de_Nord) se datorează mai multor factori:

Vânătoarea excesivă practicată de [Neanderthalieni](https://ro.wikipedia.org/wiki/Omul_de_Neanderthal) și de oamenii moderni ([Homo sapiens](https://ro.wikipedia.org/wiki/Homo_sapiens)).

Încălzirea globală ce a determinat sfârșitul ultimei ere glaciare Würm acum circa 10.000 de ani.